A sikeresség érdekében aztán újabb partnerekkel szerződött, 2008-ban összeállt a kétszeres bajnok Tony Stewarttal, s létrejött a Stewart-Haas-csapat. Első, 2009-es szezonjukban három futamgyőzelmet arattak, immáron két autót futtatva, másik versenyzőjük Ryan Newman volt. 2012-ben pedig Stewart megnyerte saját harmadik, a Stewart-Haas első bajnoki címét. Pontegyenlőség alakult ki, s csak több győzelmük révén koronázták bajnokká őket. Ekkor már Danica Patrick is a csapat tagja volt, aki 2013-ban a Daytona 500-as versenyen első nőként szerezte meg a pole pozíciót a Sprint-kupában. 2014-ben Kevin Harvick megszerezte a csapat második bajnoki címét is. Az FIA 2014. április 12-én adta meg az engedélyt Genenek arra, hogy csapatával részt vegyen a Formula–1-es világbajnokságban. Eredetileg már 2015-ben a rajtrácson akartak lenni, ám mivel a felkészülésre mindössze 11 hónapjuk lett volna, Haas úgy határozott, életbe lépteti a B-tervet, s kivár 2016-ig. 2016-os ausztrál nagydíjon Romain Grosjean révén az első versenyén a csapat a 6. pontszerző helyen ért célba.